**ДАГАЛДАХ ХУУЛИЙН ТӨСӨЛ**

 Төсөл

**МОНГОЛ УЛСЫН ХУУЛЬ**

2024 оны .... сарын ... -ны өдөр

**ЭРҮҮГИЙН ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ**

**1 дүгээр зүйл.** Эрүүгийн хуульд доор дурдсан агуулгатай дараах хэсэг нэмсүгэй:

21.12 дугаар зүйл.Эрүү шүүлт тулгах:

“1.”...мэдүүлэг авах” гэсний дараа “нотлох баримт цуглуулах, бэхжүүлэх, шалгах, үнэлэх,” гэж, мөн зүйлийн “...ялгаварлах” гэсний дараа “болон бусад хэлбэрээр эрүүгийн хэрэг хянан шийдвэрлэх ажиллагаанд эрүү шүүлт тулгах” гэж, мөн зүйлийн “...шаналган зовоосон” гэсний дараа “доромжлон харьцсан, айлган сүрдүүлсэн, шахалт үзүүлсэн, аливаа хэлбэрээр алагчилсан, эрүүл мэндэд хохирол учруулсан” гэж;

“2.энэ гэмт хэргийн улмаас хүний эрүүл мэндэд хүнд хохирол учруулсан бол таван жилээс арван хоёр жил хүртэл хугацаагаар хорих ял шийтгэнэ.” гэж;

“3.энэ гэмт хэргийн улмаас хүний амь нас хохирсон бол арван хоёр жилээс хорин жил хүртэл хугацаагаар, эсхүл бүх насаар нь хорих ял шийтгэнэ.” гэж.

21.12[[1]](#footnote-1) дугаар зүйл.Шүүхийн шийдвэр гүйцэтгэх ажиллагаанд тавигдах нийтлэг шаардлагыг зөрчих:

1.Шүүхийн шийдвэр гүйцэтгэх байгууллага, алба хаагч бусдад эрүү шүүлт тулгах, хүнлэг бус, хэрцгий хандах, нэр төрийг нь доромжлох, албан үүргээ гүйцэтгэх явцад олж мэдсэн байгууллагын нууц, хүний эмзэг мэдээллийг хууль бусаар ашиглах, зохих зөвшөөрөлгүйгээр бусдад дамжуулсан бол таван мянга дөрвөн зуун нэгжээс хорин долоон мянган нэгжтэй тэнцэх хэмжээний төгрөгөөр торгох, эсхүл нэг жилээс таван жил хүртэл хугацаагаар зорчих эрхийг хязгаарлах, эсхүл нэг жилээс таван жил хүртэл хугацаагаар хорих ял шийтгэнэ.

21.12[[2]](#footnote-2) дугаар зүйл. Эрүү шүүлтээс урьдчилан сэргийлэх үндэсний ажиллагаанд саад учруулах:

1.Эрүү шүүлтээс урьдчилан сэргийлэх үндэсний ажиллагааны хууль, олон улсын гэрээгээр баталгаажсан чиг үүргийг хэрэгжүүлэхэд төрийн албан хаагч зориуд, санаатай саад учруулсан бол нэг жилээс гурван жил хүртэл хугацаагаар нийтийн албанд томилогдох эрх хасаж таван мянга дөрвөн зуун  нэгжээс хорин долоон мянган нэгжтэй тэнцэх хэмжээний төгрөгөөр торгох, эсхүл нэг жилээс таван жил хүртэл хугацаагаар зорчих эрхийг хязгаарлах ял шийтгэнэ.

2.Эрүү шүүлтээс урьдчилан сэргийлэх асуудал эрхэлсэн гишүүнд мэдээлэл өгсөн хувь хүн, төрийн албан хаагч, байгууллагад эрх бүхий байгууллага, албан тушаалтан ямарваа шийтгэл ногдуулахыг тушаасан, хавчин гадуурхсан, ялгаварласан бол нэг жилээс таван жил хүртэл хугацаагаар нийтийн албанд томилогдох эрх хасаж арван мянга дөрвөн зуун  нэгжээс хорин долоон мянган нэгжтэй тэнцэх хэмжээний төгрөгөөр торгох, эсхүл нэг жилээс таван жил хүртэл хугацаагаар зорчих эрхийг хязгаарлах ял шийтгэнэ.

**2 дугаар зүйл.**Эрүүгийн хуулийн 10 дугаар зүйлийн 1 дэх хэсгийн 2.12 дахь заалтын “Эрүүдэн шүүж” гэснийг хассугай.

 **3 дугаар зүйл.**Энэ хуулийг Монгол Улсын Хүний эрхийн Үндэсний Комиссын тухай хуульд орсон нэмэлт, өөрчлөлтийн тухай хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

Төсөл

**МОНГОЛ УЛСЫН ХУУЛЬ**

2024 оны .... сарын ... -ны өдөр

**ТӨСВИЙН ТУХАЙ ХУУЛЬД НЭМЭЛТ ОРУУЛАХ ТУХАЙ**

**1 дүгээр зүйл.** Төсвийн тухай хуульд доор дурдсан агуулгатай дараах хэсэг нэмсүгэй.

14 дүгээр зүйлийн 14.1 дэх хэсэг:

“14.1.22.Эрүү шүүлтээс урьдчилан сэргийлэх асуудал эрхэлсэн гишүүн Эрүү шүүлтээс урьдчилан сэргийлэх үндэсний ажиллагааны төсвийн;” гэж нэмсүгэй.

**2 дугаар зүйл.** Энэ хуулийг Монгол Улсын Хүний эрхийн Үндэсний Комиссын тухай хуульд орсон нэмэлт, өөрчлөлтийн тухай хууль хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

1. Шүүхийн шийдвэр гүйцэтгэх тухай хуулийн 7 дугаар зүйл. Шүүхийн шийдвэр гүйцэтгэх ажиллагаанд тавигдах нийтлэг шаардлага. [↑](#footnote-ref-1)
2. Хүний эрхийн үндэсний комиссын тухай хуулийн 33 дугаар зүйлийн тайлбарт заасан бүх газрыг ойлгоно. [↑](#footnote-ref-2)